Ancjemò musiche furlane buine, fuarte e di esportazion. Dopo des sperimentazions sonoris e poetichis di Orko Trio e Fabian Riz in tour ator pe Italie e pe Europe
al è une altre volte il moment di Loris Vescovo, par sigûr un dai miôr cjantautôrs furlans, che za di agns al met dongje tescj in stât di esprimi pinsîrs e sensazions cun snait, cun ironie e cun disincjant e une misture sauride di folk, jazz, rock e world music.
Il so album plui resint, Penisolâti, che cuindis dîs indaûr al jere stât inserît te prime selezion di finaliscj pes Targhe Tenco, il premi plui impuartant in cont de cjançon di autôr, cumò si cjate dentri de cincuine finâl, inte categorie dedicade aes produzions tai dialets talians e ta chês altris lenghis dal Stât talian, su la fonde di une prime valutazion fate di dusinte esperts, gjornaliscj e critics musicâi.
La gnove e rive diretamentri dal sît internet dal Premio Tenco, là che si cjate la liste di ducj i finaliscj de competizion.
E je une altre conferme dal valôr des produzions musicâls fatis in Friûl e par furlan. Za agns indaûr a jerin rivâts in finâl diviers esponents dal panorame de musiche furlane contemporanie che a cjantin par furlan e tes altris lenghis dal Friûl, di Lino Straulino ai Kosovni Odpadki e di Luigi Maieron al stes Loris Vescovo, che tal 2009 al jere jentrât te selezion finâl cul disc Borderline.
Il verdet definitîf si lu savarà ai 6 di Dicembar, cuant che a Sanremo, li dal teatri Ariston, si fasarà la cerimonie di consegne dai premis, intune serade là che al sarà, tant che ospit, ancje David Crosby.
fur_Latn fur_Latn fur_Latn fur_Latn fur_Latn fur_Latn